
Teza de doctorat analizează impactul schimbărilor de trend în evoluția structurilor demo-economice asupra dezvoltării durabile a spațiului rural din România, într-un context marcat de transformări economice, sociale și demografice profunde generate de tranziția post-socialistă, integrarea europeană și procesele de globalizare. Teza pornește de la premisa rolului strategic al mediului rural în structura socio-economică națională, precum și necesitatea integrării acestuia în paradigma dezvoltării durabile, care presupune echilibrul între dimensiunile economică, socială și de mediu. În ultimele decenii, spațiul rural românesc a fost afectat de procese precum depopularea, îmbătrânirea demografică și migrația forței de muncă, fenomene ce au condus la diminuarea capitalului uman și la accentuarea dezechilibrelor teritoriale.
Cercetarea doctorală are ca obiectiv principal evaluarea relației dintre dinamica structurilor demo-economice și nivelul dezvoltării durabile, fiind structurată pe mai multe direcții: fundamentarea teoretică a conceptelor, analiza evoluțiilor demografice și economice, evaluarea indicatorilor de dezvoltare durabilă în contextul Agendei 2030 și modelarea empirică a relațiilor dintre variabilele analizate.
Metodologia utilizată combină analiza bibliometrică, metode statistice și econometrice, precum și tehnici de grupare (cluster), pentru identificarea tipologiilor regionale și a disparităților teritoriale. Analiza comparativă pentru perioadele 2012–2023 evidențiază existența unor diferențe semnificative între regiuni, precum și o relație directă între structura demo-economică și nivelul dezvoltării durabile.
Teza de doctorat este structurată în cinci capitole astfelș 
Primul capitol al tezei evidențiază importanța strategică a mediului rural și fundamentează necesitatea cercetării relației dintre structurile demo-economice și dezvoltarea durabilă. Sunt identificate principalele provocări actuale, precum depopularea, îmbătrânirea populației și migrația forței de muncă, fenomene care au diminuat capacitatea de regenerare a comunităților rurale. În același timp, transformările economice, marcate de trecerea de la agricultura de subzistență la modele orientate spre piață, au generat un peisaj rural heterogen, caracterizat prin disparități teritoriale accentuate.
Capitolul al doilea oferă fundamentarea teoretică a cercetării, analizând evoluția conceptului de dezvoltare durabilă și principalele abordări din literatura de specialitate. Conceptul este consacrat prin Raportul Brundtland și dezvoltat ulterior prin inițiative internaționale precum Agenda 2030, care stabilește un cadru global bazat pe integrarea dimensiunilor economice, sociale și de mediu. În contextul României, sunt analizate politicile publice relevante, precum Strategia Națională pentru Dezvoltare Durabilă și Planul Național de Redresare și Reziliență, evidențiindu-se dificultățile de implementare și decalajele existente. Totodată, analiza literaturii științifice în domeniu prin metode bibliometrice evidențiază principalele direcții de cercetare și subliniază necesitatea unor studii integrate, care să analizeze interdependențele dintre factorii demo-economici și sustenabilitate.
Capitolul al treilea analizează evoluția demo-economică a spațiului rural din România, evidențiind tendințe demografice și economice majore. Se constată un declin accentuat al populației rurale, determinat de scăderea natalității și creșterea mortalității, precum și de migrația intensă a populației active către mediul urban și în străinătate. Din punct de vedere economic, spațiul rural a trecut printr-un proces de restructurare, caracterizat prin diminuarea ponderii agriculturii de subzistență și apariția unor forme de diversificare economică. În același timp, nivelul veniturilor și condițiile de trai rămân inferioare celor din mediul urban, iar accesul la tehnologie și digitalizare, deși în creștere, este inegal distribuit. Capitolul evidențiază existența unor disparități teritoriale semnificative, care influențează evoluția dezvoltării rurale.
În continuare, capitolul al patrulea analizează dezvoltarea durabilă în contextul Agendei 2030, prin raportare la sistemele demo-economice rurale și regionale din România. Sunt abordate cele trei dimensiuni fundamentale ale sustenabilității. Dimensiunea socială vizează reducerea sărăciei, îmbunătățirea stării de sănătate, creșterea accesului la educație și promovarea egalității de gen. Dimensiunea economică se concentrează asupra creșterii economice sustenabile, dezvoltării infrastructurii și stimulării inovării. Dimensiunea de mediu se axează pe necesitatea protecției resurselor naturale, reducerii poluării și îmbunătățirii accesului la servicii esențiale precum apa și canalizarea. 
Capitolul al cincilea reprezintă componenta empirică a cercetării și analizează impactul schimbărilor de trend în evoluția structurilor demo-economice asupra dezvoltării durabile a spațiului rural. Metodologia utilizată include modele econometrice și analize statistice, precum și tehnici de grupare (cluster), care permit identificarea tipologiilor regionale. Rezultatele evidențiază diferențe semnificative între regiuni, precum și evoluții distincte între anii 2012 și 2023. Se confirmă existența unei relații directe între variabilele demo-economice și nivelul dezvoltării durabile, precum și faptul că transformările structurale influențează în mod decisiv sustenabilitatea mediului rural. De asemenea, sunt evidențiate provocările persistente, precum dependența de agricultură, impactul asupra mediului și menținerea disparităților teritoriale.
În final, capitolul al șaselea sintetizează concluziile cercetării și formulează recomandări pentru îmbunătățirea dezvoltării durabile a spațiului rural. Se evidențiază faptul că dezvoltarea rurală este strâns legată de dinamica structurilor demo-economice și că dezechilibrele existente necesită intervenții coerente și integrate. Recomandările vizează elaborarea unor politici publice adaptate specificului regional, investiții în infrastructură și capital uman, stimularea diversificării economice și reducerea disparităților teritoriale. 
Teza de doctorat își propune să contribuie la consolidarea cadrului analitic prin integrarea perspectivelor existente și prin dezvoltarea unei abordări sistemice asupra impactului schimbărilor demo-economice asupra dezvoltării durabile a spațiului rural românesc.
Rezultatele cercetării indică faptul că dezvoltarea durabilă a spațiului rural este puternic influențată de evoluțiile demografice și economice, iar persistența disparităților teritoriale, dependența de agricultură și presiunile asupra mediului constituie provocări majore. În acest context, lucrarea formulează recomandări privind elaborarea unor politici publice integrate, orientate spre consolidarea capitalului uman, dezvoltarea infrastructurii, diversificarea economică și reducerea inegalităților regionale.


